次韵應物有歎黄樓
作者：陳師道
朝代：宋

paragraphs: 一代蘇長公，四海名未已。
投荒忘歲月，積毀高城壘。
斯樓亦何與，與人壓復起。
紛紛徒爾爲，長劍須天倚。
循分即可久，吾行誰與止。
邇來賢達人，五十笑百里。
頼有寇公子，衆毀聞獨美。
直氣懾狂童，牽聯皆可紀。
少公作長句，班揚安得擬。
頗有喜事人，睥睨欲搥毀。
一朝陵谷變，天語含深旨。
驚倒樓前人，今朝有行履。